**Timo "Vertsi" Vertala** (s. 2. toukokuuta 1978 Jyväskylä) on suomalainen pelaajauransa lopettanut jääkiekkoilija. 

Vertala nousi kaudella Kaudella 1996–1997 kasvattajaseuransa JYPin liigajoukkueeseen, mutta varsinainen läpimurto tapahtui vasta Tampereen Tapparan vuosina 1999–2001. Kaudella 1999–2000 Vertala teki 24 maalia, mikä on edelleen hänen yhden kauden maaliennätyksensä. Jälkimmäinen Tappara-kausikin alkoi hyvin, kun Vertala ehti ampua ensimmäisessä 15 ottelussa 10 maalia. Tämän jälkeen vaivasivat loukkaantumiset. Tappara voitti keväällä hopeaa ja Vertala teki pudotuspeleissä pisteet 4+2.

Kesällä 2001 Vertala teki sopimuksen hänet vuonna 1996 varanneen NHL-seura Montreal Canadiensin kanssa. Vertalan kausi Pohjois-Amerikassa oli todella rikkonainen, eikä hän päässyt pelaamaan NHL:ssä. Hän pelasi koko kauden AHL:ssa Montrealin farmijoukkueessa Quebec Citadellesissa. Pelejä Vertalalle kertyi 30 ja tehoja 4+3. Kaudeksi 2002–2003 Vertala palasi Suomeen ja Jokereihin. Helsingissä Vertala pelasi runsaat kaksi kautta. Osapuolet purkivat sopimuksen kesken kauden 2004–2005. Yhteensä Vertala pelasi Jokereissa 118 runkosarjaottelua tehoin 20+21. Tappara hankki Vertalan muutaman päivän kuluttua siitä, kun hän oli lähtenyt Jokereista. Tapparassa Vertala kaudella 2005–2006 pääsi lähelle maaliennätystään tehden 23 maalia..

Tapparasta Vertala siirtyi Ruotsin Elitserieniin ja HV71:een, jossa kausi ei sujunut erityisen hyvin. Vertala kärsi loukkaantumisista, eikä kuulunut valmentajan luottopelaajiin. Vuoden Ruotsissa pelaamisen jälkeen Vertala siirtyi SM-liigan Kärppiin kesällä 2007. Vertala kuitenkin lähti kesken kauden 2007–2008 joukkueesta tehtyään pisteet 2+4 28 ottelussa. Kärpistä Vertala palasi jälleen Tapparaan. Tapparassa Vertala tehnyt kahdesti yli 20 maalia kauden aikana. Tapparassa Vertala pelasi kevääseen 2009, jolloin lopetti uransa.

Suomea hän edusti vuonna 1996 18-vuotiaiden EM-kilpailuissa ja vuonna 1997 sekä vuonna 1998 20-vuotiaiden MM-kilpailuissa. Jälkimmäisenä vuonna Suomi voitti maailmanmestaruuden ja Vertala valittiin kisojen kakkostähdistökenttään.

Urheilu-uransa jälkeen Vertala siirtyi osakkaaksi Helsinki Capital Partnersiin, jossa hän vastaa huippu-urheilijoiden varainhoitopalveluiden kehittämisestä.

Lähteet
-------

1. ↑  Timo Vertala *eurohockey.net*. Viitattu 6. joulukuuta 2007. (englanniksi)
2. 1 2  Timo Vertala Koivun seurakaveriksi - myös Martti Järventie Montrealiin *jatkoaika.fi*.  13. heinäkuuta 2001. Jatkoaika. Viitattu 6. joulukuuta 2007.
3. 1 2  Timo Vertala Jokeripaitaan *jatkoaika.fi*.  31. toukokuuta 2002. Jatkoaika. Viitattu 6. joulukuuta 2007.
4. ↑  Vertala ulos Jokereista *jatkoaika.fi*.  12. tammikuuta 2005. Jatkoaika. Viitattu 6. joulukuuta 2007.
5. ↑  Timo Vertala palaa kirvesrintoihin *jatkoaika.fi*.  14. tammikuuta 2005. Jatkoaika. Viitattu 6. joulukuuta 2007.
6. ↑  Puistola ja Vertala Ruotsiin *jatkoaika.fi*.  11. huhtikuuta 2006. Jatkoaika. Viitattu 6. joulukuuta 2007.
7. ↑  Kärpät julkaisi ensi kauden joukkueensa *jatkoaika.fi*.  3. toukokuuta 2007. Jatkoaika. Viitattu 6. joulukuuta 2007.
8. ↑  Timo Vertala loppukaudeksi Tapparaan *tappara.fi*.  6. joulukuuta 2007. Tappara. Viitattu 6. joulukuuta 2007.
9. ↑  Helsinki Capital Partners Helsinki Capital Partners.  Arkistoitu 7.9.2013. Viitattu 12.5.2011.
10. ↑  HCP Sports Asset Management Helsinki Capital Partners.  Arkistoitu 14.3.2016. Viitattu 12.5.2011.

Aiheesta muualla
----------------

* Jatkoajan pelaajaprofiili